CELEX: 32017R2194
Language: et
Date: 2017-08-14 00:00:00
Title: Komisjoni delegeeritud määrus (EL) 2017/2194, 14. august 2017, millega täiendatakse Euroopa Parlamendi ja nõukogu määrust (EL) nr 600/2014 finantsinstrumentide turgude kohta seoses pakettkorraldustega (EMPs kohaldatav tekst )

28.11.2017   
            
            
               ET
            
            
               Euroopa Liidu Teataja
            
            
               L 312/1
            
         KOMISJONI DELEGEERITUD MÄÄRUS (EL) 2017/2194,
   14. august 2017,
   millega täiendatakse Euroopa Parlamendi ja nõukogu määrust (EL) nr 600/2014 finantsinstrumentide turgude kohta seoses pakettkorraldustega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 15. mai 2014. aasta määrust (EL) nr 600/2014 finantsinstrumentide turgude kohta ning millega muudetakse määrust (EL) nr 648/2012, (1) eriti selle artikli 9 lõiget 6,
   ning arvestades järgmist:
   
               (1)
            
            
               Pakettkorraldused on tavapärased kõigis varaklassides ja võivad hõlmata paljusid samasse varaklassi või erinevatesse varaklassidesse kuuluvaid eri komponente. Seepärast võivad pakettkorraldused hõlmata piiramatul hulgal komponentide kombinatsioone. Sellega seoses on asjakohane kehtestada terviklik lähenemisviis, määrates kindlaks kvalitatiivsed kriteeriumid, mille alusel tehakse kindlaks sellised pakettkorraldused, mida tuleks pidada standardseks ja sageli kaubeldavaks ning seepärast tuleks eeldada, et neil on tervikuna likviidne turg. Selleks et võtta arvesse eri liiki pakettkorralduste omadusi, peaksid kõnealused kvalitatiivsed kriteeriumid hõlmama kõigi varaklasside suhtes kohaldatavaid üldkriteeriume ning pakettkorralduse eri varaklassidesse kuuluvate komponentide suhtes kohaldatavaid spetsiifilisi kriteeriume.
            
         
               (2)
            
            
               Selleks et tuletisinstrumentide klassi suhtes saaks kohaldada määruse (EL) nr 600/2014 kohast kohustusliku kauplemiskoha nõuet, peaksid kõnealusesse klassi kuuluvad tuletisinstrumendid olema standardsed ja piisavalt likviidsed. Seepärast on asjakohane eeldada, et pakettkorraldusel tervikuna on likviidne turg, kui kõik kõnealuse pakettkorralduse komponendid kuuluvad samasse varaklassi ja nende suhtes kohaldatakse kohustusliku kauplemiskoha nõuet. Pakettkorraldusi, mille kõigi komponentide maht on üle teatava piiri või mis hõlmavad suurt hulka komponente, ei saa pidada piisavalt standardseks või likviidseks. Seepärast on asjakohane kindlaks määrata, et pakettkorralduste puhul, mille kõigi komponentide suhtes kohaldatakse kohustusliku kauplemiskoha nõuet, tuleks eeldada, et neil on likviidne turg, kui pakettkorraldus koosneb kuni neljast komponendist või kui mitte kõik pakettkorralduse komponendid ei ole tavapärase turumahuga võrreldes suuremahulised.
            
         
               (3)
            
            
               Võimalus kaubelda finantsinstrumentidega kauplemiskohas näitab, et kõnealused instrumendid on standardsed ja suhteliselt likviidsed. Seepärast on asjakohane eeldada, et juhul, kui kõik pakettkorralduse komponendid on kättesaadavad kauplemiseks kauplemiskohas, võib kõnealusel pakettkorraldusel tervikuna olla likviidne turg. Pakettkorraldust saab pidada kauplemiseks kättesaadavaks, kui kauplemiskoht pakub seda kauplemiseks oma liikmetele, osalistele või klientidele.
            
         
               (4)
            
            
               Kuigi on võimalik kaubelda pakettkorraldustega, mis koosnevad paljudest eri komponentidest, on kõige likviidsemad paketid, mis koosnevad üksnes samasse varaklassi kuuluvatest komponentidest, nt intressimääratuletisinstrumendid, aktsiatuletisinstrumendid, krediidituletisinstrumendid või kaubatuletisinstrumendid. Seepärast peaks olema võimalik eeldada, et pakettkorraldustel, mis koosnevad üksnes ühte kõnealustest varaklassidest kuuluvatest tuletisinstrumentidest, on likviidne turg, samas kui pakettkorraldustel, mis koosnevad mitmesse kõnealusesse varaklassi kuuluvatest tuletisinstrumentidest ja millega ei kaubelda sageli, ei ole seetõttu likviidset turgu. Pakettkorralduste puhul, mis koosnevad muudesse varaklassidesse kui intressimäära tuletisinstrumendid, aktsiatuletisinstrumendid, krediidituletisinstrumendid või kaubatuletisinstrumendid kuuluvatest komponentidest, tuleks eeldada, et neil ei ole likviidset turgu.
            
         
               (5)
            
            
               Seepärast tuleb kehtestada metoodika, mille alusel määratakse kindlaks, kas pakettkorraldusel tervikuna on likviidne turg, sealhulgas juhul, kui pakettkorralduse mõnda komponenti ei käsitata omavat likviidset turgu või kui mõni komponent on tavapärase turumahuga võrreldes suuremahuline. Pakettkorraldusi, mille ühelgi komponendil ei ole likviidset turgu või mille kõik komponendid on tavapärase turumahuga võrreldes suuremahulised või mis koosnevad nii komponentidest, millel ei ole likviidset turgu, kui ka komponentidest, mis on tavapärase turumahuga võrreldes suuremahulised, ei tuleks pidada standardseks ja sageli kaubeldavaks ning seepärast tuleks eeldada, et neil ei ole tervikuna likviidset turgu.
            
         
               (6)
            
            
               Intressimäära vahetuslepingutest koosnevate pakettkorralduste puhul on enamik tehinguid koondunud pakettkorraldustesse, mille komponentidel on teatavad viitkehtivusajad. Seepärast on asjakohane pidada üksnes kõnealuseid pakettkorraldusi tervikuna likviidseks. Erinevate intressimäära vahetuslepingute omaduste kajastamiseks on oluline eristada lepinguid, mis jõustuvad kohe pärast tehingu tegemist, lepingutest, mis jõustuvad teataval eelnevalt kindlaks määratud kuupäeval tulevikus. Lepingu kehtivusaja arvutamisel tuleks aluseks võtta kuupäev, mil jõustuvad lepingust tulenevad kohustused, st jõustumiskuupäev. Selleks et võtta arvesse kõnealuste lepingute likviidsusprofiili ja vältida nõuete täitmisest kõrvalehoidumist, ei tuleks kõnealuseid kehtivusaegasid tõlgendada liiga rangelt, vaid pigem viitkehtivusaja läheduses olevate sihtajavahemikena.
            
         
               (7)
            
            
               Paljud turuosalised kauplevad pakettkorraldustega, mis koosnevad kahest erineva lõpptähtajaga lepingust. Eelkõige on väga standardsed ja sageli kaubeldavad uuenevad forvardid (roll forwards). Kõnealuseid pakettkorraldusi kasutatakse selleks, et asendada lühima lõpptähtajaga lepingu positsioon järgmise lõpptähtajaga lepingu positsiooniga, mis võimaldab turuosalistel pikendada investeerimispositsiooni lõpptähtaega võrreldes lepingu algse lõpptähtajaga. Seepärast on asjakohane eeldada, et kõnealustel pakettkorraldustel tervikuna on likviidne turg.
            
         
               (8)
            
            
               Ühtsuse huvides ja finantsturgude sujuva toimimise tagamiseks on vaja, et käesolevat määrust ja määruse (EL) nr 600/2014 sätteid hakataks kohaldama samast kuupäevast.
            
         
               (9)
            
            
               Käesolev määrus põhineb regulatiivsete tehniliste standardite eelnõul, mille esitas komisjonile Euroopa Väärtpaberiturujärelevalve (ESMA).
            
         
               (10)
            
            
               ESMA on korraldanud käesoleva määruse aluseks oleva regulatiivsete tehniliste standardite eelnõu kohta avaliku konsultatsiooni, analüüsinud potentsiaalseid seonduvaid kulusid ja tulusid ning küsinud arvamust Euroopa Parlamendi ja nõukogu määruse (EL) nr 1095/2010 (2) artikli 37 kohaselt loodud väärtpaberituru sidusrühmade kogult,
            
         ON VASTU VÕTNUD KÄESOLEVA MÄÄRUSE:
   Artikkel 1
   Pakettkorraldused, millel tervikuna on likviidne turg
   Pakettkorraldusel tervikuna on likviidne turg, kui täidetud on mõni järgmistest tingimustest:
   
               a)
            
            
               pakettkorraldus koosneb kuni neljast komponendist, mis kuuluvad tuletisinstrumentide klassidesse, mille suhtes kohaldatakse tuletisinstrumentide kohustusliku kauplemiskoha nõuet vastavalt määruse (EL) nr 600/2014 artiklis 32 kirjeldatud menetlusele, välja arvatud juhul, kui kehtib üks järgmistest:
               
                           i)
                        
                        
                           kõik pakettkorralduse komponendid on tavapärase turumahuga võrreldes suuremahulised;
                        
                     
                           ii)
                        
                        
                           pakettkorralduse komponendid ei kuulu üksnes ühte komisjoni delegeeritud määruse (EL) 2017/583 (3) III lisas osutatud varaklassidest;
                        
                     
         
               b)
            
            
               pakettkorraldus vastab kõigile järgmistele tingimustele:
               
                           i)
                        
                        
                           pakettkorralduse kõik komponendid on kättesaadavad kauplemiseks samas kauplemiskohas;
                        
                     
                           ii)
                        
                        
                           pakettkorralduse kõigi komponentide suhtes kohaldatakse kliirimiskohustust vastavalt Euroopa Parlamendi ja nõukogu määruse (EL) nr 648/2012 (4) artiklile 5 või määruse (EL) nr 600/2014 artikli 29 lõikele 1;
                        
                     
                           iii)
                        
                        
                           vähemalt ühel pakettkorralduse komponendil on likviidne turg või see ei ole tavapärase turumahuga võrreldes suuremahuline;
                        
                     
                           iv)
                        
                        
                           pakettkorraldus vastab asjaomase varaklassi suhtes kohaldatavatele kriteeriumidele ja artiklites 2, 3, 4 või 5 sätestatud kriteeriumidele.
                        
                     
         Artikkel 2
   Varaklassipõhised kriteeriumid pakettkorralduste puhul, mis koosnevad üksnes intressimäära tuletisinstrumentidest
   Artikli 1 punkti b alapunktis iv osutatud varaklassipõhised kriteeriumid pakettkorralduste puhul, mis koosnevad üksnes delegeeritud määruse (EL) 2017/583 III lisa 5. jaos osutatud intressimäära tuletisinstrumentidest, on järgmised:
   
               a)
            
            
               pakettkorraldusel on kuni kolm komponenti;
            
         
               b)
            
            
               kõik pakettkorralduse komponendid kuuluvad samasse delegeeritud määruse (EL) 2017/583 III lisa 5. jaos osutatud varaklassi alamklassi;
            
         
               c)
            
            
               kõik pakettkorralduse komponendid on nomineeritud samas tinglikus valuutas, kas eurodes, USA dollarites või naelsterlingites;
            
         
               d)
            
            
               kui pakettkorraldus koosneb intressimäära vahetuslepingutest, on paketi komponentide kehtivusaeg 2, 3, 4, 5, 6, 7, 8, 9, 10, 12, 15, 20 või 30 aastat;
            
         
               e)
            
            
               kui pakettkorralduse komponentideks on intressifutuurid, on kõnealused komponendid mõni järgmistest:
               
                           i)
                        
                        
                           lepingud lõpptähtajaga kuni 6 kuud intressifutuuride puhul, mis põhinevad 3 kuu intressimääral;
                        
                     
                           ii)
                        
                        
                           lepingud, mille lõpptähtaeg on kõige lähemal selliste intressifutuuride praegusele kuupäevale, mis põhinevad 2, 5 ja 10 aasta intressimääral;
                        
                     
         
               f)
            
            
               kui pakettkorraldus koosneb võlakirjafutuuridest, asendab pakettkorraldus sellise lepingu positsiooni, mille kehtivusaeg lõppeb kõige varem, sellise lepingu positsiooniga, millel on sama alusvara ja mille kehtivusaeg lõppeb järgmisel tähtpäeval.
            
         Punkti d kohaldamisel loetakse pakettkorralduse komponendi kehtivusajaks 2, 3, 4, 5, 6, 7, 8, 9, 10, 12, 15, 20 või 30 aastat, kui lepingu jõustumise kuupäeva ja lepingu lõpetamise kuupäeva vaheline ajavahemik võrdub punktis d osutatud ühe ajavahemikuga, pluss või miinus viis päeva.
   Artikkel 3
   Varaklassipõhised kriteeriumid pakettkorralduste puhul, mis koosnevad üksnes aktsiatuletisinstrumentidest
   Artikli 1 punkti b alapunktis iv osutatud varaklassipõhised kriteeriumid pakettkorralduste puhul, mis koosnevad üksnes delegeeritud määruse (EL) 2017/583 III lisa 6. jaos osutatud aktsiatuletisinstrumentidest, on järgmised:
   
               a)
            
            
               pakettkorraldusel on kuni kaks komponenti;
            
         
               b)
            
            
               kõik pakettkorralduse komponendid kuuluvad samasse delegeeritud määruse (EL) 2017/583 III lisa 6. jaos osutatud varaklassi alamklassi;
            
         
               c)
            
            
               kõik pakettkorralduse komponendid on nomineeritud samas tinglikus valuutas, kas eurodes, USA dollarites või naelsterlingites;
            
         
               d)
            
            
               kõigil pakettkorralduse komponentidel on sama alusindeks;
            
         
               e)
            
            
               kõigi pakettkorralduse komponentide kehtivusaeg ei ületa kuut kuud;
            
         
               f)
            
            
               kui pakettkorraldus sisaldab optsioone, peab kõigil optsioonidel olema sama kehtivusaeg.
            
         Artikkel 4
   Varaklassipõhised kriteeriumid pakettkorralduste puhul, mis koosnevad üksnes krediidituletisinstrumentidest
   Artikli 1 punkti b alapunktis iv osutatud varaklassipõhised kriteeriumid pakettkorralduste puhul, mis koosnevad üksnes delegeeritud määruse (EL) 2017/583 III lisa 9. jaos osutatud krediidituletisinstrumentidest, on järgmised:
   
               a)
            
            
               pakettkorraldusel on kuni kaks komponenti;
            
         
               b)
            
            
               kõik pakettkorralduse komponendid on delegeeritud määruse (EL) 2017/583 III lisa 9. jaos osutatud indeksipõhised krediidiriski vahetuslepingud;
            
         
               c)
            
            
               kõik pakettkorralduse komponendid on nomineeritud samas tinglikus valuutas, kas eurodes või USA dollarites;
            
         
               d)
            
            
               kõigil pakettkorralduse komponentidel on sama alusindeks;
            
         
               e)
            
            
               kõigi pakettkorralduse komponentide kehtivusaeg on 5 aastat;
            
         
               f)
            
            
               pakettkorraldus asendab indeksiseeria eelviimase versiooni positsiooni (latest off-the-run) kõige hiljutisema versiooni positsiooniga (on-the-run).
            
         Artikkel 5
   Varaklassipõhised kriteeriumid pakettkorralduste puhul, mis koosnevad üksnes kaubatuletisinstrumentidest
   Artikli 1 punkti b alapunktis iv osutatud varaklassipõhised kriteeriumid pakettkorralduste puhul, mis koosnevad üksnes delegeeritud määruse (EL) 2017/583 III lisa 7. jaos osutatud kaubatuletisinstrumentidest, on järgmised:
   
               a)
            
            
               pakettkorraldusel on kuni kaks komponenti;
            
         
               b)
            
            
               kõik pakettkorralduse komponendid on delegeeritud määruse (EL) 2017/583 III lisa 7. jaos osutatud kaubatuletisfutuurid;
            
         
               c)
            
            
               kõigil pakettkorralduse komponentidel on sama alusvaraks olev kaup, mis on kindlaks määratud võimalikult üksikasjalikult, nagu on ette nähtud komisjoni delegeeritud määruse (EL) 2017/585 (5) lisa tabelis 2;
            
         
               d)
            
            
               kõik pakettkorralduse komponendid on nomineeritud samas tinglikus valuutas, kas eurodes, USA dollarites või naelsterlingites;
            
         
               e)
            
            
               pakettkorraldus asendab sellise lepingu positsiooni, mille kehtivusaeg lõppeb kõige varem, sellise lepingu positsiooniga, mille kehtivusaeg lõppeb järgmisel tähtpäeval.
            
         Artikkel 6
   Jõustumine ja kohaldamine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 3. jaanuarist 2018.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 14. august 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 173, 12.6.2014, lk 84.
   
      (2)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).
   
      (3)  Komisjoni 14. juuli 2016. aasta delegeeritud määrus (EL) 2017/583, millega täiendatakse finantsinstrumentide turge käsitlevat Euroopa Parlamendi ja nõukogu määrust (EL) nr 600/2014 seoses regulatiivsete tehniliste standarditega, mis käsitlevad kauplemiskohtade ja investeerimisühingute suhtes kohaldatavaid läbipaistvuse nõudeid võlakirjade, struktureeritud finantstoodete, lubatud heitkoguste väärtpaberite ning tuletisinstrumentide puhul (ELT L 87, 31.3.2017, lk 229).
   
      (4)  Euroopa Parlamendi ja nõukogu 4. juuli 2012. aasta määrus (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta (ELT L 201, 27.7.2012, lk 1).
   
      (5)  Komisjoni 14. juuli 2016. aasta delegeeritud määrus (EL) 2017/585, millega täiendatakse Euroopa Parlamendi ja nõukogu määrust (EL) nr 600/2014 seoses regulatiivsete tehniliste standarditega, mis käsitlevad finantsinstrumentide võrdlusandmete standardeid ja vorme ning tehnilisi meetmeid, mis on seotud ESMA ja pädevate asutuste kehtestatava korraga (ELT L 87, 31.3.2017, lk 368).